google/wiki40b huggingface dataset:
Douglas XB-19

Konstruksjon og utvikling

XB-19-prosjektet var ment å teste flyegenskaper og konstruksjonsteknikker for gigantiske bombefly. Douglas Aircraft ønsket å avbryte det kostbare prosjektet. Til tross for fremskritt i teknologi som gjorde XB-19 foreldet før den ble fullført, følte Army Air Corps at prototypen ville være nyttig for testing. Byggingen tok også så lang tid at konkurransen om kontrakter for XB-35 og XB-36 kom to måneder før XB-19 fløy for første gang.
Flyet fløy første gang 27. juni 1941, mer enn tre år etter at byggekontrakten ble tildelt. I 1943 ble Wright R-3350 motorer erstattet med en Allison V-3420-11 V-motorer. Etter ferdigstillelse av testing av XB-19 ble det øremerket for konvertering til fraktfly, men endringene ble ikke fullført, og flyet fløy siste gang den 17. august 1946. Det ble til slutt kondemnert i Tucson i juni 1949.

Bevarte flydeler

Den nye U.S. Air Force hadde planer om å spare B-19 for visning i fremtiden, men i 1949 hadde luftforsvaret ikke et program for å lagre historiske fly, og Air Force Museum var ennå ikke blitt opprettet. B-19 ble derfor hugget opp, men to av dets enorme hovedhjul ble  tatt vare på. Et ble satt på utstilling i Hill Aerospace Museum på Air Force Base i Ogden, Utah og det andre har vært utstilt  på National Museum of the United States Air Force i Dayton, Ohio i «Early Years Gallery»
Russlands sentralbank

Sentralbanksjef

Pr august 2017 er Elvira Nabiullina sentralbanksjef. Hun overtok som sentralbanksjef i juni 2013, og overtok da etter Sergej Ignatyev da hans tredje periode utløp. Nabiullina er den første kvinnelige sentralbanksjefen for et land i G8-gruppen.
Nord Helikopter

Nord Helikopter er et norsk helikopterselskap med hovedkontor på Ålesund lufthavn, Vigra. Det ble stiftet i 2007. Selskapet har pr 2018 en flåte 9 stk Eurocopter AS350 B3-maskiner av nyere årgang. Selskapet har utspring i Flakk Gruppen som er eid og ledet av Knut Flakk.
Nord Helikopter driver i dag med helikopteroperasjoner som lasteflyging, personelltransport og linjebygging.
Det har 16 fast ansatte piloter og 10 ansatte på teknisk avdeling. De resterende ansatte er freelance piloter og Task Specialists.
Selskapets daglig leder pr 2018 er Erlend Folstad. Tidligere daglig leder var Jørund Kile som har vært med fra starten, men sluttet i selskapet i 2018. Magnus Meringdal er selskapets operasjonsleder.
I 2019 har selskapet utvidet flåten til å inkludere en ny type helikopter, EC130. Pr. Juni 2019 er det ikke bekreftet hvilke operasjoner dette helikopteret skal benyttes til. Forøvrig er typen en velegnet maskin til sightseeing rundt om i verden.

Historie

Selskapet ble etablert i 2007 etter at søsterselskapet 62 Nord utvidet sitt tilbud til å inkludere sightseeingturer med helikopter.
Det ble på denne tiden kjøpt inn en maskin av typen Robinson R44. Senere utvidet NORD Helikopter sin flåte til å inkludere Eurocopter AS350.
Nord Helikopter utvidet raskt i årene 2012-2013 - og hadde på denne tiden en flåte bestående av 4-6 maskiner. Utvidelsen skjedde etter de fikk sitt første store linjeprosjekt (Statnettprosjektet Ørskog-Fardal). Dette prosjektet ble ferdigstilt i 2015.
I dag opererer NORD Helikopter ut fra Vigra, men har også en maskin stående i Bergen, Flesland.

Tidligere prosjekter:

Statnett: 420kV Ørskog - Fardal, hvor selskapet var med på nordligste del av prosjektet mellom Ørskog og Nordfjord.
Bane Nor: Oppgraderingsarbeid av tilførselslinjen til Ofotbanen i Narvik.
Statnett: 420kV Ertsmyra - Feda samt 525kV DC fra Ertsmyra - Flekkefjord
Statnett: 420kV Namsos - Surnadal, hvor selskapet er med på å bygge sørligste del av linjen - Snillfjord - Surna.
BKK Nett: 420kV Mongstad - Modalen
Statnett: 420kV Sauda - Lysebotn
Selskapet har også vært med på følgende filminnspillinger:
Ex Machina (2014)
The Snowman (2017)
Downsizing (2017)
Mission Impossible 6 - Fallout (2018) 
Blue Bayou (Black Widow) (2019) 
"B25" - James Bond (2019)
Landsfader

Landsfader (latin: pater patriae) er en ærestittel som tilkjennes særlig betydningsfulle personer som anses å ha hatt spesielt positiv innflytelse særlig på den politiske utviklingen i et land eller også for å ha grunnlagt nasjonen eller staten. I Norge er det i etterkrigstiden Einar Gerhardsen som i stort omfang har blitt omtalt som landsfader. Det tilsvarende uttrykket landsmoder brukes om kvinner, og i Norge er det bare Gro Harlem Brundtland som i stort omfang har blitt omtalt som landsmoder.
I antikkens romerske senat ble tittelen formelt tildelt borgere.
How to Be Single

Om filmen

Filmen er basert på romanen med samme navn Liz Tuccillo. Den hadde kinopremiere i Norge 12. februar 2016.

Handling

New York City er full av ensomme hjerter som søker den riktige matchen, og det Alice, Robin, Lucy, Meg, Tom og David alle har til felles, er at de må lære seg å være single i en verden fylt av evig endrede definisjoner på kjærlighet.
Ny sørgelig vise

«Ny sørgelig vise» er et skillingstrykk med undertittelen: «...om hvorledes en mand i Sverrig skjød sig på en for almenheden let fattlig måde, så at gik ud som et lys». Alf Prøysen fikk denne visa inn til sin spalte i «Magasinet for Alle» i 1956, og forteller at den kommer fra en gammel handskrevet visebok, men den skal også stå i E. Gløersens samling, utgitt i 1888.

Teksten

1.Nu vil jeg invid Jer I

historien om en person,

en svensk konstabel i Sverrig

som skjød sig med en kanon.
2.Han var lidt hissig i blodet,

forresten god og reel,

nu havde han sat sig i ho'det

at han vilde slå sig ihjel.
3.Han tømte sin brændevinsflaske

og smed den på en bastion.

Så krøb han med sabel og taske

på hovedet i en kanon.
4.Cigaren han havde i munden

til lunte benyttede han.

Thi da han var kommen til bunden

den tændte kanonen an.
5.Men bakken- og knebelsbarten

sved først af den svenske rad,

derpå i tusin parter

Konstabelen splittedes ad.
6.En finger blev funden ved Skagen

et øre og næsen ved Lund.

Et dygtigt stykka af bagen

neddumpet i Øresund.
7.Fra Kronborg man det observerte

det gav en stor konfusion.

Til staden man telegraferte

En seiler af ny konstruktion.
8.De allier'des marine

ei mere behøves vil,

det er Lord Cochranes maskine

der styrer ad Kronstadt til.
9.Som lemmerne, buksen og kjolen

blev spredte tillands og til vands,

en bukseknap fandt man i Polen

men det var nok inte hans.
10.Men folk der på stedet beretter

og det må merkes især,

han døde først dagen derefter

av mangel på luft og veir.
11.På prent har jeg læst det i Tiden

men sandheten simpel og nøgen

er at det er så lenge siden

så lenge at det er løgn.
Adam Dzwonkowski

Bakgrunn

Adam Dzwonkowski var sønn av den polske adelsmannen og godseieren Stanislaw Dzwonkowski. Han fikk utdannelse i Moskva. 
15 år gammel meldte han seg til kavaleriet, og var bare 17 år gammel da han deltok i oppstanden i Polen, og fikk løytnants grad. Han deltok i kamper ved Ostroleka og Olszynka Grochowska hvor han ble alvorlig såret av et sabelhugg over nakken. Etter den feilslåtte oppstanden måtte han flykte til utlandet. Han var en høy, storlemmet mann, men gikk etter sabelhugget omkring med krum nakke.
Han ankom København skjult i et dansk fartøy. Her møtte han Carl August Guldberg som overtalte ham til å besøke Norge.

Karriere i Norge

Adam Dzwonkowski kom til Norge i 1834. Han ble den 28. oktober 1835 gift med Marie Therese de Serre (født i Hull 2. juni 1817, død i Christiania 24. februar 1852). Hun var datter av en franskfødt, svensk generalkonsul. Samme år som han kom til Norge innledet han et samarbeid med Carl August Guldberg om å utgi det xylograferte ukebladet Skilling-Magazin.
I oktober 1842 var Dzwonkowski også en sentral skikkelse blant de katolske utlendingene i Christiania. I et bønneskriv til kong Karl Johan ba han om tillatelse til å opprette en katolsk menighet og ansette katolske prester, ettersom det på den tid ikke hersket religionsfrihet i Norge. Søknaden ble innvilget ved kongelig resolusjon den 6. mars det påfølgende år, og en måned etter ble St. Olavs menighet opprettet i byen. De første katolske messer i denne menighet ble feiret i bokhandler Dzwonkowskis gård i Storgaten 27, på hjørnet mot Youngsgaten. Der ble det nemlig innredet et «St. Olavs kapell» i andre etasje, som ble høytidelig innviet til Olsok samme år.
Senere sto Dzwonkowski som utgiver av blant annet Juletræet 1850. 1851 og 1852, med Peter Christen Asbjørnsen som forfatter og gjenforteller av eventyr og sagn. I 1851 tok han sammen med boktrykker A.W. Brøgger og xylograf Haakon Adelsten Lunde initiativ til å få startet Illustreret Nyhedsblad, og fikk ansatt Paul Botten-Hansen som redaktør. Dzwonkowski selv ble kommisjonær for ukebladet.
Forlater Norge: Etter hustruens død i 1852 mistet Dzwonkowski noe av arbeidslysten og pågangsmotet, og etter at også forsøket i 1859 på å få etablert vittighetsbladet Uglspeil mislyktes, tapte han helt gløden, solgte forretningen, og reiste til Frankrike. En tid jobbet Dzwonkowski jobb som cicerone i Sveits, før han endelig kunne flytte tilbake til Polen. I Warszawa drev han en liten bokhandel frem til sin død i 1876.
Amaurose

Amaurose er det medisinske uttrykket for fullstendig blindhet, man har da ingen lyssans. I dagligtale brukes oftest blindhet eller blind ved amaurose. I Nord-Amerika og det meste av Europa er blindhet i juridisk sans definert som synsstyrke 6/60 eller mindre i det best fungerende øye med den best mulig korreksjon mulig. Det betyr at man ser det samme på 6 meter som en med full synsstyrke ser på 60 meter, eller dårligere.
Phaenomeridinae

Utseende

Middelsstore, ovale, en tanke flate skarabider. Kroppens overside er glatt og nokså blank, grønnlig eller blåaktig, men ikke med briljant metallglans. Antennene har et påfallende stort, kølleformet innerste ledd. Pronotum er bredest ved bakkanten. Scutellum er stort og avlangt trekantet, dekkvingene har dype lengdestriper. Beina er forholdsvis korte, uten pigger på yttersiden av leggene.

Utbredelse

Gruppen finnes i Afrika.
Suipinima

Utseende

Middelsstore, lange og tynne, mer eller mindre brunlige trebukker. Fargen varierer fra lysbrun til nesten svart, pronotum er gjerne lysere enn dekkvingene. Antennene er tynne og litt lengre enn kroppen.

Utbredelse

Artene er kjent fra Ecuador, Brasil og Bolivia.
Grenadatanagar

Utbredelse

Den forekommer på De små Antiller.
Las Flores (Salto)

Transport

Ruta 4 Andrés Artigas forbinder Las Flores med Paysandú, Río Negro og Durazno.
Kappadokia

Kappadokia (gresk: Kappadokia, latin: Cappadocia, gammelpersisk: Katpatuka) var et oldtidsrike og landskap i innlandet i det midtre og østlige Lilleasia (Tyrkia). Området ligger mellom svartehavskysten i nord og Taurus-fjellene i sør samt elvene Halys i vest og Eufrat i øst.
Navnet Kappadokia kommer opprinnelig fra gammelpersisk og betyr «landet med de vakre hestene». Det ble nevnt første gangen i det sjette århundre f.Kr. Tidligere var det et hettittisk rike rundt byen Hattusa og ble i hellenistisk tid et selvstendig rike. Fra år  17 e.Kr. var Kappadokia en provins i Romerriket. Kappadokia består for en stor del av fjell, hvor blant annet Argaios (i dag Erdjijas dag) og Antitaurus er de høyeste. Urbefolkningen ble kalt «hvite syrier» (leukosyroi) av Herodot. Peters første brev i Bibelen er stilet til blant annet menigheten i Kappadokia.
En del av Kappadokia tilhører storlandskapet Karamania. I Perserrikets tid var det store, utstrakte området delt i to høvdingdømmer (satrapier): Kappadokia ved Pontos samt det Indre eller Sørlige Kappadokia (også nevnt som Stor-Kappadokia). Navnet ble etter hvert innskrenket til å gjelde den sørlige delen, og i denne utstrekningen gjensto Kappadokia såvel som Aleksander den stores og Selevkidrikets område som tilsvarende innenfor Romerriket etter at det i mellomtiden hadde eksistert som et eget rike med egne konger.
Göreme nasjonalpark og formasjonene av tuffstein i Kappadokia, et slags trollslandskap, er i dag et populært turistmål. Den lille byen Göreme ligger midt i dette området og har mange hoteller. I det samme området finnes det mange hus og kirker som hugget ut av fjellet. Göreme Frilandsmuseum har en rekke kirker og dette området er opptatt i UNESCOs liste over verdens kultur- og naturarvsteder for Europa.

Steinformasjoner i Kappadokia
Mac Miller

Tidlig liv

Malcolm James McCormick ble født 19. januar 1992. Moren hans var fotografen Karen Meyers og hans far arkitekten Mark McCormick. Faren hans er kristen, og moren hans jødisk. Miller ble oppdratt som jødisk, og hadde en bar mitsvah. Han vokste opp i Point Breeze, en bydel i Pittsburgh, Pennsylvania. Miller gikk på Winchester Thurston School, og senere på Taylor Allderdice High School, hvor rap-talentet hans blomstret opp. Det var da han gikk på high school at Miller valgte å fokusere på hiphop-karrieren sin. 6 år gammel lærte han seg å spille piano, trommer, gitar og bass. Alle instrumentene Miller spiller, er selvlærte. Som liten drev han også med sport, blant annet amerikansk fotball, lacrosse og basketball.

Rostrum Records

Mac Miller ble signert til Rostrum Records, et lite plateselskap i Pittsburgh, i starten av 2010.

Hip-Hop

Da Mac Miller var 15 år gammel og kjent som Easy Mac, ga han ut sin første mixtape kalt "But My Mackin' Aint Easy"(2007). Dette var hans første hiphop-prosjekt, og er ikke tilgjengelig på nettet. Hans gjennombrudd kom da han var 18 år gammel og ga ut mixtapen K.I.D.S. Denne har blitt lastet ned mer en 500 000 ganger. Tidlig i 2011 la han ut singelen Donald Trump som nå har 106 millioner visninger på YouTube. Han har gjort flere forsøk på å hjelpe frem unge artister, blant annet Jay Monroe fra Nederland.
Cirkus Minimax

Cirkus Minimax var et mindre norsk sirkus. Det ble etablert 20. mars 2011 av linedanser og direktør Carl-André Hjelvik (født 1. november 1977), og la ned i januar 2018.
Cirkus Minimax var en periode Norges minste sirkus. Cirkus Minimax flyttet fra Volda kommune i Møre og Romsdal høsten 2016 og hadde siden vinterbase på Osterøy kommune i Hordaland. Sirkuset reiste rundt med teltforestillinger i sommersesongen og presenterte innleide profesjonelle artister. I flere sesonger har også dresserte dyr vært en del av forestillingen.
Oberösterreichs flagg

Oberösterreichs flagg er delt i hvitt over rødt. Flagget er i størrelsesforholdet 2:3. Fargene er delstatens tradisjonelle og er avledet av Oberösterreichs våpen. Første felt viser her en gul ørn på svart, mens andre felt er delt i hvitt og rødt. Oberösterreichs farger ble bekreftet 21. september 1904, etter å ha vært i bruk siden 1800-tallets første halvdel. Delstatens senere forfatninger og lovgivning har ved hver anledning videreført fargene. Oberösterreichs flagg og andre symboler ble sist regulert ved lov av 3. juli 1997.
I tillegg til Oberösterreich fører også Salzburg, Tirol, Vorarlberg og Wien flagg i rødt og hvitt. Fargene er også Østerrikes nasjonalfarger og benyttes i Østerrikes flagg.
Flagget forekommer i to varianter, med og uten våpenet. Flagget med våpen er statsflagg til bruk for delstatens myndigheter, mens flagget uten våpen er til bruk for delstatens innbyggere.
Miracinae

Utseende

Små (1,5 - 3 millimeter), tettbygde snyltevepser, gulaktige eller svarte på farge. Antennene er omtrent så lange som kroppen og består av 14 ledd. Vingene har et markert, mørkt vingemerke men ikke særlig påfallende årenett. På de tre første leddene av bakkroppen er det et Y-formet, opphøyd område.

Levevis

De er parasitoider som sngriper larvene til små sommerfugler i familiene Gracillariidae, Heliozelidae, Lyonetiidae, Nepticulidae og Tischeriidae. Vepsehunnet sprøyter virus av gruppen Polydnavirus inn i vertslarven når hun legger egg, disse angriper vertslarvens immunsystem og hindrer avstøting av parasitten. Virusene lagres i hunnens ovarier.

Utbredelse

Gruppen finnes i alle verdensdeler.
Petsjenga (by)

Historie

Petsjenga ble en del av Russland i 1533. Befolkningen i området på den tid var skoltesamer. Selve den første bosetningen her ble grunnlagt i 1533; det var Petsjengaklosteret, av munken Trifon fra Novgorod, på stedet hvor elva Petsjenga løper ut i Barentshavet, 135 km vest for nåtidens Murmansk. Inspirert av eksempelet fra Solovki ønsket Trifon å omvende de lokale skoltesamene til kristendommen, og å vise hvordan troen kunne blomstre i de mest ugjestmilde land. En annen grunn til klosterets plassering var dessuten å markere russisk nærvær.
I 1572 hadde Petsjengaklosteret rundt 50 munker og 200 legbrødre. Seks år etter St. Trifons død i 1583 ble treklosteret plyndret og brent ned av svenskene. Det sies at 51 munker og 65 legbrødre omkom i raidet, som endte historien om Trifons kloster i Petsjenga. Men et nytt kloster tilkom, da det gamle ble gjenoppbygd i 1886. 
Ved freden i Tartu i 1920 ble Petsjenga avstått til Finland, og ble da kalt Petsamo. Under den finske vinterkrigen stod slaget om Petsamo, som ble avsluttet 11. februar 1940. Sovjetunionen besatte Petsamo under vinterkrigen, men gav tilbake området etter krigen. 
Etter angrepet på Norge, i perioden 1940-41, pågikk den såkalte Petsamotrafikken mellom Haparanda/Rovaniemi og Linhammar ved Petsamo, som da var den eneste importhavnen for sjøtrafikk utenfor Østersjøen for Sverige og Finland. 
Området tilhørte Finland til 1944. Etter den finske fortsettelseskrigen ble klosteret her evakuert til Nya Valamo kloster i Savolax. Petsamo ble okkupert av sovjetiske styrker under Lapplandskrigen og ble formelt avtrådt til Sovjetunionen med freden i Paris i 1947.
Karl Morgan Johnsen

Karl Morgan Johnsen (født 1961) er en norsk gitarmaker. Han grunnla gitarproduksjonsselskapet Morgan Instrument Norge AS i 1982, som per 2015 er grossist og totalleverandør av PA, lydutstyr og musikkinstrumenter.
Johnsen har de senere år fokusert på norsk treverk i sine gitarkonstruksjoner, og har for dette høstet anerkjennelse fra Regnskogfondet.
Politikk i Drammen

Drammen bystyre har i perioden 2011–2015 et borgerlig budjsettsamarbeid hvor Høyre har rent flertall. Høyre, Fremskrittspartiet, Venstre, og Kristelig Folkeparti samarbeider om et felles budsjett, men partiene står fritt til å stemme etter eget ønske i andre saker. I opposisjon sitter Arbeiderpartiet, Sosialistisk Venstreparti og en uavhengig (Drammen Byliste). Tore Opdal Hansen (H) er ordfører, Tove Paule (H) er varaordfører.

Styreform

Drammen styres etter formannskapsmodellen. Formannskapet er nest øverste politiske organ i kommuner uten parlamentarisk styreform, og består av et utvalg av kommunestyrets medlemmer på minst fem medlemmer, deriblant ordføreren og varaordføreren. I Drammen består formannskapet av 11 medlemmer.
Kleppestø senter

Kleppestø Senter er et kjøpesenter lokalisert i Kleppestø sentrum på Askøy ved Bergen. Senteret har  nå over 60 butikker. Adresse er Gamle Kleppestøvegen 2, 5300 Kleppestø.
Senteret åpnet 9. september 1976 under navnet Kleppestø Torg med 11 butikker og 3500 kvadratmeter. Ganske snart fant en ut at senteret måtte bygges ut, og i 1986 kom det til 16 nye butikker på 1000 nye kvadratmeter. I 1997 ble senteret utvidet med 10 000 kvadratmeter da en slo senteret sammen med Møbelhuset Aureka.
Senteret var et av de største som ble bygget på Askøy på 1970-tallet, og det hadde en rekke nye forretninger og bransjer som en ikke før hadde hatt på Askøy, og flere kom til ved utbyggingene.

Kommunale tjenester

I andre etasje ligger Kundetorget, kommunens informasjon om offentlige etater.
Agaristinae

Utseende

Middelsstore (vingespenn gjerne 30 – 70 mm), slankt bygde nattfly med store, brede vinger. På farge er de ofte svarte med hvite, gule eller røde flekker. Kroppen er ganske slank, antennene noe fortykkede og rundt halvparten så lange som forvingene. Disse er avrundet trekantede. Bakvingene er avrundede og forholdsvis store, med omtrent samme farge som forvingene. Larvene er ofte kontrastrikt fargede.

Levevis

I motsetning til de fleste nattfly flyr agaristinene om dagen, i solskinn. De er raske og utholdende flygere. De sterke fargene tyder på at både larver og voksne er giftige og/eller usmakelige for fugler. Vertsplanter inkluderer blant andre vindruer (Vitis vinifera).
Sven O. Høiby

Familie og relasjon til kongefamilien

Høiby var far til kronprinsesse Mette-Marit, morfar til prinsesse Ingrid Alexandra, prins Sverre Magnus og Marius Borg Høiby og svigerfar til kronprins Haakon. Han hadde også tre andre barn fra sitt første ekteskap og flere barnebarn. Han ble i 1984 skilt fra sin første kone, moren til kronprinsessen, men inngikk et firemåneders arrangert ekteskap med Renathe Barsgård i 2005 i regi av kjendisbladet Se og Hør.

Liv og karriere

Før forholdet mellom kronprinsen og Høibys datter ble kjent, holdt Høiby sin karriere som journalist og forlegger utenfor offentligheten. Han var på det tidspunktet uføretrygdet. Det var alminnelig kjent at han hadde alkoholproblemer, noe som ble eksponert ytterligere da han bygde seg opp en kjendisstatus som kronprinsessens far.

Kjendisstatus

Da Mette-Marit ble en del av kongefamilien, skapte dette også interesse for hennes familiebakgrunn. Dette utnyttet hennes far til fulle. I en periode samarbeidet Høiby med sladrepressen som arrangerte underholdningsturnéer i inn- og utland for Høiby sammen med andre artister og kjendiser. Blant disse var Knut T. «Sputnik» Storbukås, som var forlover da han giftet seg i 2005, og Laila Preikschas Nygjerdet, mest kjent som «Cowboy-Laila». Han deltok også i fjernsynsprogrammer på flere kanaler.

Kunstprosjekt

I 2005 gikk Høiby med i et kunstprosjekt for å fremme menneskerettigheter for homofile og lesbiske i Øst-Europa. Prosjektet fikk form av fotoutstillingen «Se min kjole» som besto av fotografier av alle deltakerne i kjole. Fotograf var Christian Berset, og Vegard Storm Pedersen var medansvarlig for prosjektet. Flere av bildene ble gjengitt i Dagbladet Magasinet 18. juni 2005 med fotografiet av Høiby og «Sputnik» i kjole på forsiden. Prosjektet fikk blandet mottakelse av kulturpersoner og homofile. Redaktør for kulturnettstedet Kulturkompasset, Henning Høholt, uttalte i et radiointervju at prosjektet var en hån mot homofile, mens Hege Duckert i Dagbladet mente at «det er en provoserende kraft i bildene».

Slutten

I 2006 begynte Høiby å arbeide som bingovert for lokaradioen Radio Søgne.
I august 2006 ble det kjent at Høiby hadde lungekreft, og han døde den 21. mars 2007, 70 år gammel, og bare få måneder etter at sykdommen ble kjent. Han ble bisatt i Oddernes kirke i Kristiansand 26. mars 2007.
Uskreven konstitusjon

Uskreven eller ukodifisert konstitusjon er en konstitusjon hvor de grunnleggende regler for styresmaktene er dannet gjennom sedvanerett, prejudikater og en rekke selvstendige regler og juridiske institusjoner. Innenfor et slikt konstitusjonelt system kan elementene anerkjennes av domstolene, lovgiver og statsforvaltningen som bindende og begrensende for myndighetenes makt.
Land som kan sies å ha en form for uskreven konstitusjon er Canada, Israel, New Zealand, Saudi-Arabia og Storbritannia.